CELEX: 62019TN0002
Language: el
Date: 2019-01-04 00:00:00
Title: Υπόθεση T-2/19: Προσφυγή της 4ης Ιανουαρίου 2019 — Algebris (UK) και Anchorage Capital Group κατά Ενιαίου Συμβουλίου Εξυγίανσης (SRB)

4.3.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 82/60
            
         
      Προσφυγή της 4ης Ιανουαρίου 2019 — Algebris (UK) και Anchorage Capital Group κατά Ενιαίου Συμβουλίου Εξυγίανσης (SRB)
      (Υπόθεση T-2/19)
      (2019/C 82/72)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες: Algebris (UK) Ltd (Λονδίνο, Ηνωμένο Βασίλειο) και Anchorage Capital Group LLC (Νέα Υόρκη, Νέα Υόρκη, Ηνωμένες Πολιτείες) (εκπρόσωποι: T. Soames, lawyer, R. East, Solicitor, N. Chesaites και D. Mackersie, Barristers)
      
         Καθού: Ενιαίο Συμβούλιο Εξυγίανσης
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει την απόφαση του SRB κατά την οποία το άρθρο 20, εδάφιο 11, του κανονισμού (ΕΕ) 806/2014 δεν επέβαλλε τη διενέργεια εκ των υστέρων οριστικών αποτιμήσεων της Banco Popular Español S.A. (1)·
               
            
                  —
               
               
                  να καταδικάσει το SRB στα δικαστικά έξοδα των προσφευγουσών.
               
            
         Λόγοι και κύρια επιχειρήματα
      
      Προς στήριξη της προσφυγής, οι προσφεύγουσες προβάλλουν τέσσερις λόγους.
      
                  1.
               
               
                  Με τον πρώτο λόγο προβάλλουν ότι η απόφαση του SRB κατά την οποία το άρθρο 20, εδάφιο 11, του κανονισμού 806/2014 δεν επέβαλλε τη διενέργεια εκ των υστέρων οριστικών αποτιμήσεων της Banco Popular Español S.A. πάσχει πλάνη περί το δίκαιο, κατά παράβαση του άρθρου 20, εδάφιο 11, και/ή του άρθρου 20, εδάφιο 12, του ως άνω κανονισμού, που επιβάλλει τη διενέργεια εκ των υστέρων οριστικής αποτιμήσεως σε περίπτωση κατά την οποία βάση για τη λήψη μέτρων εξυγίανσης αποτελεί προσωρινή αποτίμηση η οποία δεν πληρούσε τις απαιτήσεις του άρθρου 20, εδάφια 1, 4, 5, 6, 7, 8 και 9, του κανονισμού 806/2014.
               
            
                  2.
               
               
                  Με τον δεύτερο λόγο προβάλλουν ότι το SRB υπέπεσε σε πρόδηλη πλάνη εκτιμήσεως κατά την εφαρμογή του άρθρου 20, εδάφιο 11, του κανονισμού 806/2014 στο πλαίσιο της προσβαλλομένης αποφάσεως, διότι, λαμβάνοντας την προσβαλλόμενη απόφαση, το SRB στηρίχθηκε στο εσφαλμένο σκεπτικό ότι εν προκειμένω δεν απαιτείται διεξαγωγή εκ των υστέρων οριστικών αποτιμήσεων.
               
            
                  3.
               
               
                  Με τον τρίτο λόγο προβάλλουν ότι, καθόσον η προσβαλλόμενη απόφαση ενέχει απόφαση του SRB να μην αυξήσει το αντίτιμο ύψους 1 ευρώ που κατέβαλε η Banco Santander, S.A., τούτο συνιστά πλάνη περί το δίκαιο και/ή πρόδηλη πλάνη εκτιμήσεως κατά παράβαση του άρθρου 20, εδάφια 11 και 12, του κανονισμού 806/2014.
               
            
                  4.
               
               
                  Με τον τέταρτο λόγο προβάλλουν ότι το SRB δεν τήρησε την υποχρέωσή του να αιτιολογήσει την προσβαλλόμενη απόφαση, κατά παράβαση του άρθρου 296 ΣΛΕΕ.
               
            
         (1)  Κανονισμός (ΕΕ) 806/2014 του Ευρωπαϊκού Κοινοβουλίου και του Συμβουλίου, της 15ης Ιουλίου 2014, περί θεσπίσεως ενιαίων κανόνων και διαδικασίας για την εξυγίανση πιστωτικών ιδρυμάτων και ορισμένων επιχειρήσεων επενδύσεων στο πλαίσιο ενός Ενιαίου Μηχανισμού Εξυγίανσης και ενός Ενιαίου Ταμείου Εξυγίανσης και τροποποιήσεως του κανονισμού (ΕΕ) αριθ. 1093/2010 (ΕΕ 2014 L 225, σ. 1).